Publication: Magyar Közlöny
Issue: MK-2001-157 (Year: 2001, Number: 157)
Era: 1990-2004
Section: szóló 10/1996. (III. 25.) PM rendelet (a továbbiakban: R.)
Paragraph Index: 1109

(1) Az R. 17. §-ának (1) és (3) bekezdése helyébe a következő rendelkezés lép: „(1) A vámszabadterületre raktárművelet, termelőtevékenység, valamint a Vhr. 164. §-ának (7) bekezdésében meghatározott alaptevékenységnek minősülő tevékenységek, illetve az ezekhez szükséges feladat ellátása céljából külföldről, illetőleg belföldről bevitt termelőeszközökről (ideértve a már leltárba felvett gépekhez érkező alkatrészeket, tartozékokat és cserélhető szerszámokat is), anyagmozgató eszközökről, járművekről, az adminisztrációt szolgáló felszerelésekről, egyéb felszerelési és berendezési tárgyakról (a továbbiakban: leltári tárgyakról) az üzemeltetőnek vagy a raktárbérlőnek külön-külön belföldi, illetve külföldi eredetű eszközökről szóló leltárt kell készítenie. A leltár egy példányát át kell adni a vámhivatalnak. A vámhivatal a leltári tárgyak azonosságát köteles arra alkalmas módon (különösen: gyári szám feltüntetése, vámzár, pecsétzár, szalagzár) biztosítani. Az üzemeltető a leltárba felvett tárgyak állagában, mennyiségében bekövetkezett minden változást köteles bejelenteni a vámhivatalnak. A változást a vámhivatal — ellenőrzés után — a leltár vámhivatali példányán átvezeti.” „(3) A vámszabadterületen felhasználás vagy elfogyasztás céljából az üzemeltető, illetve a tv. 90. §-a (4) bekezdésének c) pontja, és a Vhr. 164. §-ának (7) bekezdése szerinti szolgáltatók részére beszállított anyagokról — irodaszer, tisztítószer, egyéb fogyó- és segédanyag — nem kell EV-t kiállítani, azokat árufelsorolást tartalmazó jegyzék benyújtásával kell bevinni. Az így beszállított anyagokat nem kell kiviteli ellenőrzés alá vonni, és ezen anyagok külföldre nem szállíthatók ki, exportáruba beépítve sem.”

Source: https://magyarkozlony.hu/hivatalos-lapok/18a7e318734af8fb52a3763883189ede138e1f29/dokumentumok/5c717757c2dadf800c8c5a522f0bfc5256ed0312/letoltes